פירס ברוסנן

פירס ברנדן ברוסנן (באנגלית: Pierce Brendan Brosnan; נולד ב-16 במאי 1953) הוא שחקן, מפיק קולנוע ופעיל חברתי אירי-אמריקאי. נודע בתפקידיו כגיבור סדרת הטלוויזיה "רמינגטון סטיל" ובתפקיד ג'יימס בונד בארבעה מסרטי הסדרה, בשנים 1995–2002. ברוסנן נולד באירלנד, למשפחה קתולית. הוא גדל בנאבן עם סבו וסבתו, לאחר שאביו עזב את הבית ואמו נסעה לעבוד בלונדון, עד שבגיל 11 הצטרף אליה ולבעלה החדש. בגיל 16 עזב את בית הספר, והחל ללמוד בבית ספר סנט מרטינס לאמנות ולעיצוב. בהמשך הצטרף לקרקס, ובמשך שלוש שנים הופיע כבולע אש. לאחר מכן החל ללמוד משחק במרכז לדרמה בלונדון. עם סיום לימודי המשחק ב-1975, החל לעבוד כעוזר מנהל במה בתיאטרון ביורק. שישה חודשים לאחר שהחל לעבוד בתיאטרון בחר בו המחזאי טנסי ויליאמס לגלם את דמותו של מק'קייב בגרסה הבריטית למחזהו "The Red Devil Battery Sign". בהמשך גילם מספר תפקידים קטנים בקולנוע והחל להופיע גם בטלוויזיה. ב-1982 השתתף בסדרת הטלוויזיה "ננסי אסטור", שעסקה באשה הראשונה שנבחרה לפרלמנט הבריטי. על תפקידו בסדרה היה מועמד לפרס גלובוס הזהב בקטגוריית שחקן המשנה הטוב ביותר בשנת 1985. ב-1982 גם קיבל ברוסנן את התפקיד הראשי בסדרת הדרמה הבלשית "רמינגטון סטיל", בהפקת רשת NBC האמריקנית. הוא גילם בסדרה את דמותו המסתורית של סטיל במשך חמש עונותיה של הסדרה, עד שירדה מהמסכים ב-1987, שנה בה גם כיכב בסרט "הפרוטוקול הרביעי" לצידו של מקייל קיין. ב-1988 כיכב בדרמה ההיסטורית "מסתרי הודו". ב-1989 גילם את דמותו של פיליאס פוג במיני-סדרה המבוססת על ספרו של ז'ול ורן, "מסביב לעולם בשמונים יום"(אנ'). ב-1992 כיכב בסרט "מכסח הדשא" סרט הרפתקאות בדיוני בבימוי ברט ליאונרד, המבוסס על ספר של סטיבן קינג, שבמרכזו טכנולוגייתה מציאות מדומה. ברוסנן גילם מדען העורך ניסוי לשיפור כוח החשיבה באמצעות הטכנולוגיה. ברוסנן גילם שורה של תפקידים נוספים, עד שב-1994 הוכרז כשחקן החמישי שיגלם את דמותו של ג'יימס בונד, וחתם על חוזה להשתתפות בשלושה סרטים בסדרה. זאת, לאחר שטימותי דלטון דחה הצעה להמשיך ולגלם את דמותו בסרט "גולדן איי", הסרט השבעה-עשר בסדרה. הסרט בכיכובו של ברוסנן היה לאחד הסרטים המצליחים בשנת 1995, ולאחד המצליחים בסדרת סרטי ג'יימס בונד. בהמשך גילם את דמותו של בונד בשלושה סרטים נוספים: "מחר לנצח" (1997), "העולם אינו מספיק" (1999) ו"למות ביום אחר" (2002). גם סרטים אלה זכו להצלחה גדולה. בין הופעותיו בסרטי "ג'יימס בונד", הופיע ברוסנן במספר סרטים נוספים, ביניהם "הפלישה ממאדים", "פסגת דאנטה", "החייט מפנמה", בו גילם מרגל אנגלי חובב נשים, אלכוהול וחליפות מחויטות, שנשלח לפנמה, מעיין פרודיה על סרטי בונד, ו"אוולין" בו גילם אב אירי בשנות ה-50, הנאבק לקבל חזקה על ילדיו שנלקחו ממנו לאחר שאשתו נטשה את המשפחה, על פי סיפור חייו של דזמונד דויל. בשנת 1996 הקים עם בו סנט קלייר חברת הפקות בשם "אייריש דרימטיים". החברה הפיקה את סרטה הראשון, "השוד המושלם", ב-1999, בכיכובו של ברוסנן עצמו. בשנת 2004 הודיע ברוסנן כי לא יגלם עוד את דמותו של בונד, וב-2005 הוכרז דניאל קרייג כמחליפו. תפקידו הראשון לאחר מכן היה בסרט הקולנוע "על פי חוקי המשיכה". בהמשך השתתף גם ב"רישיון לגנוב" (2004), "מטאדור" (2005), "מלאכים נופלים" (2006), "התנפצות" (2007), "מאמה מיה!" (2008), "היקר מכולם" (2009), "פרסי ג'קסון וגנב הברק" (2010), "סופר הצללים" (2010) ו"זכרי אותי לנצח" (2010). על תפקידו ב"מטאדור" היה מועמד לפרס גלובוס הזהב בקטגוריית השחקן הטוב ביותר בקומדיה בשנת 2006, 21 שנים לאחר מועמדותו הקודמת לפרס זה. על תפקידו ב"מאמה מיה!", לעומת זאת, זכה בפרס פטל הזהב בקטגוריית השחקן הגרוע ביותר, הסרט גם זכה לביקורות שליליות לרוב, אך היה שובר קופות. בשנת 2012 כיכב בסרט "רק אהבה" של הבמאית הדנית ממוצא יהודי סוסנה ביר, קומדיה רומנטית בה הוא מגלם איש עסקים אנגלי הגר בדמנרק. הסרט הוא בדנית ואנגלית. בשנת 2015 כיכב לצד ג'סיקה אלבה וסלמה הייק בסרט "כמו מאהב אנגלי", אותו גם הפיק. בשנת 2017 כיכב בסרט "נקמה זרה", סרט מותחן-פעולה בבימויו של מרטין קמפבל על פי תסריט של דייוויד מרקוני, המבוסס על הרומן The Chinaman משנת 1992, מאת סטיבן לטר. הסרט היה קופרודוקציה בריטית-סינית-אמריקאית, בה כיכב לצד ג'קי צ'אן. באותה שנה גם החל לשחק בסדרה "הבן", סאגה משפחתית-היסטורית על משפחה אמריקאית עשירה בעלת עדרי בקר ושדות נפט. בשנת 2018 יצא לאקרנים סרט ההמשך של "מאמה מיה!", "מאמה מיה! Here We Go Again", בו השתתף ברוסנן, סרט שגם היה שובר קופות. באותה שנה גם שיחק בקומדיה "תחרות הזמר של האירוויזיון: סיפורה של Fire Saga". ברוסנן היה נשוי לשחקנית האוסטרלית קסנדרה האריס מ-1980 ועד למותה מסרטן השחלות ב-1991. במהלך נישואיהם אימץ את שני ילדיה של האריס מנישואיה הקודמים, ולשניים נולד גם בן נוסף. ב-2001 נישא בשנית, לעיתונאית האמריקנית קילי שיי סמית'. לזוג נולדו שני בנים. מאז 2004 מחזיק ברוסנן באזרחות אמריקנית, נוסף על אזרחותו האירית. ב-2013 מתה מסרטן השחלות גם בתו המאומצת, שרלוט. במשך השנים שימש ברוסנן כפרזנטור והשתתף בפרסומות של מותגים רבים, בהם: ויזה, אוויס, ב.מ.וו, וודקה סמירנוף, בירה הייניקן, שעוני אומגה ואריקסון. ב-2003 הכתירה המלכה אליזבת השנייה את ברוסנן כקצין במסדר האימפריה הבריטית (OBE), בשל תרומתו הגדולה לתעשיית הקולנוע הבריטית. ב-2002 קיבל תואר דוקטור לשם כבוד ממכון דבלין לטכנולוגיה, ושנה אחר כך קיבל תואר דומה מאוניברסיטת קורק. ברוסנן פעיל בנושאים פוליטיים שונים, והביע את תמיכתו בהגבלה על מכירת כלי נשק, בנישואים חד-מיניים ובנושאים הקשורים לאיכות הסביבה. בין היתר, החרים את בכורת הסרט "גולדן איי" בצרפת, כצעד של תמיכה במאבק של גרינפיס נגד הניסויים הגרעיניים שערכה ממשלת צרפת. בין 1997 ל-2000 נטל חלק במאבקים נגד הקמת מפעל מלח בלגונה סן איגנסיו ומתקן גז טבעי באזור מאליבו. בבחירות לנשיאות ארצות הברית ב-2004 הודיע על תמיכתו במועמד המפלגה הדמוקרטית, ג'ון קרי. מאז מותה של אשתו הראשונה ובהמשך עם מותה של בתו החורגת, עוסק ברוסנן גם בקידום המודעות למחלת הסרטן. בסוף 2020 העמיד למכירה את ביתו במאליבו, קליפורניה במחיר של 100 מיליון דולר. הבית שנקרא "בית הסחלב" נבנה ועוצב בהשראת ביקוריו בתאילנד, וכולל גישה פרטית לאחד החופים היפים בעולם. 1987 - הפרוטוקול הרביעי - בתפקיד: ג'יימס אדוורד רוז. 1988 - מסתרי הודו - בתפקיד: ויליאם סאבאג'. 1992 - מכסח הדשא - בתפקיד: דאני או'ניל. 1993 - גברת דאוטפייר - בתפקיד: סטו דאונמאייר. 1994 - סיפור של אהבה - בתפקיד: קן אלן. 1995 - גולדן איי - בתפקיד: ג'יימס בונד. 1996 - הפלישה ממאדים - בתפקיד: פרופסור דונלד קסלר. 1996 - שתי פנים למראה - בתפקיד: אלכס. 1997 - מחר לנצח - בתפקיד: ג'יימס בונד. 1997 - פסגת דאנטה - בתפקיד: הארי דאלטון. 1998 - החרב הקסומה: המסע לקמלוט - בתפקיד : דיבוב קולו של המלך הארתור. 1999 - השוד המושלם - בתפקיד: מר תומאס קראון. 1999 - העולם אינו מספיק - בתפקיד: ג'יימס בונד. 2001 - החייט מפנמה - בתפקיד: אוסנארד. 2002 - למות ביום אחר - בתפקיד: ג'יימס בונד. 2002 - אוולין - בתפקיד : צ'ארלס גודווין. 2004 - על פי חוקי המשיכה - בתפקיד: דניאל ראפרטי. 2004 - רישיון לגנוב - בתפקיד: מאקס בורדט. 2005 - מטאדור - בתפקיד: ג'וליאן נובל. 2006 - מלאכים נופלים - בתפקיד: גדעון. 2007 - חיי נישואין - בתפקיד: ריצ'רד לנגלי. 2007 - התנפצות - בתפקיד: תום ראיין. 2008 - תומס הקטר: התגלית המופלאה - בתפקיד: דיבוב קולו של הקריין האורח. 2008 - מאמה מיה! - בתפקיד: סאם. 2009 - היקר מכולם - בתפקיד: נולן ברואר. 2010 - זכרי אותי לנצח - בתפקיד: צ'ארלס הוקינס. 2010 - סופר הצללים - בתפקיד: אדם לאנג. 2010 - פרסי ג'קסון וגנב הברק - בתפקיד: מיסטר ברונר/ חירון. 2011 - מי שמאמין - בתפקיד: דאן דיי. 2011 - אין לי מושג איך היא עושה את זה - בתפקיד: ג'אק האבלהאמר. 2012 - רק אהבה - בתפקיד : פיליפ. 2014 - אהבה בועטת - בתפקיד : ריצ'רד . 2014 - ארוכה הדרך למטה - בתפקיד : מארטין. 2014 - איש נובמבר - בתפקיד: דה - ברו. 2015 - סוכנת תחת אש - בתפקיד: נאש. 2015 - אין לאן לברוח - בתפקיד : האמונד. 2015 - כמו מאהב אנגלי - בתפקיד: מיסטר שפארד. 2016 - איש הצללים - בתפקיד: מייק ריגאן. 2016 - דחף - בתפקיד: האיש . 2017 - נקמה זרה (אנ') -בתפקיד: ליאם האנסי. 2017 - הנער היחיד בניו יורק - בתפקיד: ריימונד בין. 2018 - מאמה מיה! Here We Go Again - בתפקיד: סאם. 2018 - בני ערובה (אנ') - בתפקיד: מאלוי. 2018 - איש הפכפך - בתפקיד: דימיטרי. 2020 - תחרות הזמר של האירוויזיון: סיפורה של Fire Saga - בתפקיד: אריק אריקסונג. 2021 - סינדרלה - בתפקיד: דיבוב קולו של המלך רוואן. 2021 - ריברדאנס: הרפתקה מצוירת - בתפקיד: דיבוב קולם של הסבא/ פאטריק. 2021 - חיובי שגוי - בתפקיד: דוקטור הינדל. 2022 - The Misfits - בתפקיד: ריצ'רד פייס. 2022 - The King's Daughter- בתפקיד: המלך לואי ה 14. 2022 - בלאק אדם - בתפקיד: ד"ר פייט . 2023‏- חותנים בהפרעה - בתפקיד: בילי מקדרמוט. 2023 - "Fast Charlie" - בתפקיד: צ'ארלי סוויפט. TBA-‏ "Four Letters of Love" -בתפקיד: וויליאם קוכלן. TBA -‏"Unholy Trinity" בתפקיד: גבריאל דאב. TBA -‏"Giant" - בתפקיד: ברנדן אינגל. TBA‏ - "Black Bag" 1987-1982 - רמינגטון סטיל (5 עונות) - בתפקיד: רמינגטון סטיל. 2011 - שק של עצמות (מיני-סדרה) - בתפקיד: מייק נונאן. 2019-2017 - הבן (2 עונות) - בתפקיד : איליי מק'קאלוך. אתר האינטרנט הרשמי של פירס ברוסנן (באנגלית) פירס ברוסנן, ברשת החברתית פייסבוק פירס ברוסנן, במסד הנתונים הקולנועיים IMDb (באנגלית) פירס ברוסנן, באתר AllMovie (באנגלית) פירס ברוסנן, באתר Rotten Tomatoes (באנגלית) פירס ברוסנן, באתר Box Office Mojo (באנגלית) פירס ברוסנן, באתר Metacritic (באנגלית) פירס ברוסנן, במסד הנתונים הקולנועיים KinoPoisk (ברוסית) פירס ברוסנן, באתר AllMusic (באנגלית) פירס ברוסנן, באתר MusicBrainz (באנגלית) פירס ברוסנן, באתר Discogs (באנגלית) פירס ברוסנן, באתר אנציקלופדיה בריטניקה (באנגלית) אמיר קמינר, פירס ברוסנאן: "בונד נכנס ויצא מחיי, והכל בסדר", באתר ynet, 24 באוקטובר 2012 אביק גלבוע, הוליווד, רמינגטון סטיל - הפרק האחרון, מעריב, 6 ביוני 1988 מאיר שניצר, הספר היה לגמרי לא רע - "הפרוטוקול הרביעי"; במאי: ג׳ון מקנזי; תסריט: פרדריק פורסיית׳ לפי ספר פרי עטו, חדשות, 19 במאי 1987 שמי זרחין, מסתרי הודו, חדשות, 13 בינואר 1989 חגי לוי, שלט-קרוב - אינטרנציונל - באיחור קל של פחות משנה, מגיעה למסכים הפקת הענק "סביב העולם בשמונים יום", חדשות, 25 בינואר 1990 רונית הבר, הגולם עם על יוצרו - בחור רפה שכל הופך למחונן בסרט בעל יופי חזותי יוצא דופן, חדשות, 26 במרץ 1993 עכבר העיר, פירס ברוסנן יגלם בפעם החמישית את ג'יימס בונד, באתר הארץ, 13 בינואר 2002 יעל שוב, הנה אני, במחווה לתפקידי הקודם, באתר הארץ, 6 בספטמבר 2001 נסים דיין, ‏רומנטיקה בבית הסוהר, באתר גלובס, 5 בספטמבר 2001 מאת אנג'לה דוסון, אב טוב מספיק, באתר הארץ, 1 בינואר 2003 סי"ג, פירס ברוסנן: "אמרתי את כל שיש לי לומר על עולמו של ג'יימס בונד", באתר הארץ, 1 באוגוסט 2004 איי.פי, פירס ברוסנן: ההודעה שלא אגלם שוב את ג'יימס בונד השרתה עלי רוגע, באתר הארץ, 22 באוגוסט 2005 אהרון קשלס, ‏לא מה שחשבתם, באתר גלובס, 16 במרץ 2006 אורון שמיר, עכבר העיר, איזה שחקנים, לא חבל?, באתר הארץ, 26 באוגוסט 2007 אבנר שביט, עכבר העיר, תל אביב, מאמא מיה: המיוזיקל הגרוע של הקיץ, באתר הארץ, 3 באוגוסט 2008 ירון פריד, תחסכו מעצמכם את העינוי של מאמא מיה, באתר הארץ, 1 באוגוסט 2008 אורי קליין, מריל סטריפ שרה על כסף, באתר הארץ, 5 באוגוסט 2008 זהר וגנר, עכבר העיר, "רק אהבה": כשפירס ברוסנן דיבר דנית, באתר הארץ, 25 באוקטובר 2012 אורי קליין, "כמו מאהב אנגלי": סרט כל כך וולגרי ומופרך, באתר הארץ, 19 באוגוסט 2015 אורון שמיר, עכבר העיר, "נקמה זרה": מתקתק כמו פצצה מאולתרת, באתר הארץ, 13 באוקטובר 2017 גילי איזיקוביץ, "הבן": סאגה אמריקאית על נער תמים שנהפך לגבר אכזר, באתר הארץ, 3 במאי 2017 איתמר זהר, סרט המשך ל"מאמא מיה!" ייצא בקיץ הבא, באתר הארץ, 21 במאי 2017 איתמר זהר, "מאמא מיה 2" הכניס 34 מיליון דולר בארה"ב בסוף השבוע הראשון שלו, באתר הארץ, 22 ביולי 2018 אור סיגולי, ‏הללויה: סרט האירוויזיון של נטפליקס אולי לא דוז פואה, אבל הוא מצליח לעשות שמח, באתר גלובס, 3 ביולי 2020 בן עופר, בניו של פירס ברוסנן עולים למסלול: אחד מהם יכול להיות ג'יימס בונד?, באתר Xnet‏, 12 בדצמבר 2018 ג'יימס בונד: רשיון למכור, באתר גלובס, 18 ביוני 1997 טל זלמנוביץ', ‏כשאופרה מחלקת פונטיאק, באתר גלובס, 25 באוקטובר 2004 סוכנויות הידיעות, שחקן הקולנוע פירס ברוסנן קיבל התואר "סיר", באתר הארץ, 19 ביולי 2003 שירות גלובס, ‏ג'יימס בונד עובר דירה: פירס ברוסנן מוכר את אחוזתו ב-100 מיליון דולר, באתר גלובס, 5 באוקטובר 2020